Afrika-perdesiekte hiér aangemeld | Netwerk24
Deur Liana Mocke 16 April 2021 18:24
Nadat vyf perde op 'n plaas in die Cederberg-distrik gevrek het, het toetse getoon dat minstens een aan Afrika-perdesiekte gely het.
Die Wes-Kaapse veeartsenylaboratorium het nou 'n voorlopige gebied afgebaken om die verspreiding van die gevreesde siekte onder die perdefamilie te bekamp.
Donkies, perde en sebras mag in en uit dié gebied vervoer word mits 'n permit deur die Wes-Kaapse departement van landbou se veeartsenydienste uitgereik is.
Inligting, vorms en permitte
Vorms en aansoeke vir permitte kan gestuur word na info@myhorse.org.za.
Kontak dr. Chanel Lombard, staatsveearts verantwoordelik vir die Cederberg-munisipaliteit en die beheergebied, by 027 213 3106 of by chanelL@elsenburg.com.
Grense van die beheergebied
Oos: Grens tussen die Wes-Kaap en die Noord-Kaap.
Wes: Atlantiese Oseaan
Noord: Bestaande grens in die Noord-Kaap wat reeds geld vir Afrika-perdesiekte.
Suid: Suidelike grens van die Cederberg-munisipaliteit.
Afrika-perdesiekte: die feite
Die siekte is endemies aan Afrika.
Dis 'n virus wat die perdefamilie tref en hoewel nie-aansteeklik, word dit deur muggies oorgedra. Die muggies (Culicoides) kom gedurende die laatsomer en herfs voor en is veral baie aktief tussen skemer en sonsopkoms.
Simptome sluit in skade aan die longe, koors, skuim om die neusgate en verlies aan aptyt.
Daar is nege serotipes (virustipes) van die siekte en al nege kom in Suid-Afrika voor. Vrektes onder die diere en troppe kan baie hoog wees, afhangend van die virustipe. In sommige gevalle vrek die diere baie vinnig en kan die vrektes tot 90% onder troppe wees.